钦定古今图书集成/明伦汇编/官常典/第475卷 > 穆𫖮
## 钦定古今图书集成/明伦汇编/官常典/第475卷 > 穆𫖮

按《魏书穆崇传》：“崇子𫖮，忠谨有材力。太宗时为中散，
转侍御郎，从世祖征赫连昌，勇冠一时。世祖嘉之，迁
侍辇郎，殿中将军，赐爵泥阳子。从征和龙，功超诸将，
拜司卫监，加龙骧将军，进爵长乐侯。曾从世祖田于
崞山，有虎突出，𫖮搏而获之。世祖叹曰：‘《诗》所谓‘有力
如虎’，𫖮乃过之’！”后从驾西征白龙，北讨蠕蠕，以功加
散骑常侍、镇北将军，进爵建安公。出为北镇都将。征
拜殿中尚书，出镇凉州，所在著称。还加散骑常侍，领
太仓尚书。高宗时，为征西大将军、督诸军事，西征吐
谷浑，出南道。坐击贼不进，免官爵，徙边。高祖又以𫖮
著勋前朝，征为内都大官。天安元年卒。赠征西大将
军、建安王，谥曰康。